DA Den Europæiske Unions Tidende CE 88/284

(2004/C 88 E/0291)

SKRIFTLIG FORESPØRGSEL P-1181/04

af Salvador Jové Peres (GUE/NGL) til Kommissionen

(14. april 2004)

Om: Korrektion af uberettiget tildeling af supplerende kvoter for forarbejdede tomater

Min skriftlige forespørgsel P-0850/04 (1) indeholdt diverse spørgsmål til Kommissionen, som ikke er blevet besvaret tilfredsstillende. Kommissionen har begrænset sig til at oplyse, at den utilstrækkelige kvalitetskontrol med de færdige produkter fandt sted i produktionsårene 1997/98, og at den uberettigede tildeling af supplerende kvoter skete i produktionsårene 1998/99 til 2000/01. Det har behaget Kommissionen at oplyse størrelsen på de tildelte supplerende kvoter, men ikke omfanget af de uberettiget tildelte kvoter, som er anledningen til den finansielle korrektion. Kommissionen meddeler endvidere, at der i princippet udstedtes supplerende kvoter til alle de virksomheder, der ønskede det, og som havde købt råvarer til mindsteprisen i en mængde, der oversteg den kvote, som i starten af sæsonen var tildelt for det pågældende produktionsår, samt at i princippet kunne samtlige virksomheder, som meddelte, at de var indstillede på at indgå kontrakter om en øget produktion, få tildelt supplerende kvoter. Dette afklarer dog hverken arten af de uberettiget tildelte kvoter, der blev korrigeret, eller deres indflydelse på eventuel konkurrenceforvridning.

Da spørgsmålene i den skriftlige forespørgsel P-0850/04 ikke er blevet besvaret, tillader jeg mig at stille dem igen:

1. Hvori har utilstrækkelighederne i kvalitetskontrollerne af de forarbejdede varer bestået? I hvilke produktionsår?

2. Hvilke uregelmæssigheder lå der til grund for korrektionen i tilfældet med den uberettigede tildeling af supplerende kvoter for forarbejdede tomater?

3. I hvilke produktionsår forekom de?

4. Hvad var omfanget af uberettiget tildelte supplerende kvoter i hvert produktionsår?

5. Hvor mange virksomheder har benyttet sig af de uberettiget tildelte supplerende kvoter i hvert af de produktionsår, hvor kvotetildelingen er blevet korrigeret?

6. Hvor mange virksomheder havde mulighed for at benytte sig af de supplerende kvoter i hvert af de produktionsår, hvor kvotetildelingen er blevet korrigeret?

Svar afgivet på Kommissionens vegne af Franz Fischler

(29. april 2004)

Kommissionen henviser til den sammenfattende rapport, der blev fremsendt sammen med Kommissionens oprindelige svar (2), og hvori der redegøres detaljeret for Kommissionens konstateringer og begrundelsen for den finansielle korrektion.

Hvad angår det ærede medlems seks spørgsmål, kan der gives følgende oplysninger:

1. Kvalitetskontrollens mangler består i, at de spanske myndigheder udøvede kvalitetskontrollen af færdigvarer på en sådan måde, at forarbejdningsvirksomhederne allerede ved produktionsårets begyndelse havde kunnet forudse, at de eventuelt ville blive underkastet en kontrol. Jf. punkt B.2.2.1.2 og B.2.2.3.2 i den sammenfattende rapport, der blev fremsendt sammen med Kommissionens oprindelige svar, samt det første punkt i dette svar (dvs. indtil produktionsåret 2000/01).

2. Hvad angår tildelingen af supplerende kvoter, var der ikke nødvendigvis tale om uregelmæssigheder, men under alle omstændigheder at der ikke var overensstemmelse mellem det af de spanske myndigheder indførte kvoteforvaltningssystem og EU-reglerne — jf. den sammenfattende rapport, punkt B.2.2.1.1, B.2.2.3.1 og B.2.2.5 (andet afsnit).

3. Disse mangler i kvoteforvaltningssystemet har Kommissionen konstateret for produktionsårene 1998/99-2000/01. Jf. det første punkt i Kommissionens oprindelige svar.

4. De uberettiget tildelte supplerende kvoter er af følgende størrelse: 35 027 tons (1998/99), 14 341 tons (1999/00) og 21 224 tons (2000/01).

5. Den undersøgelse, som Kommissionen har udført, vedrørte kontrolsystemet i almindelighed og ikke de enkelte industrier. Den finansielle korrektion, som Kommissionen vedtog, gjaldt derfor for alle kvoter, der ikke var blevet tildelt efter EU-reglerne, uden individuelle henvisninger til industrierne. Der er endvidere supplerende oplysninger i det tredje punkt i Kommissionens oprindelige svar.

6. Det foregående punkt besvarer dette spørgsmål. Endvidere giver det fjerde punkt i Kommissionens oprindelige svar supplerende oplysninger.

(1) Se side 237.

(2) Se svar nr AGR08472 af 24.3.2004.